سرائیکی وسیب دا لباس

سرائیکی وسیب دے لوک چولا یا کرتہ پیندن تے منجھلا ٻدھیندن ، سر تے پٹکا تے پریں کنیں چھیکویں جُتی یا طلے آلا کھسہ پیندن ۔ طلے والا کھسہ کیا ہے ؟ عربی وچ طلا سونے کوں آکھدن ، سرائیکی وسیب کائنات دا واحد خطہ ہے جتھاں سونے دے تاریں نال بݨیا ہویا کھسہ یا جُتی پاتی ویندی ہئی ۔ سونے دی جتی توں سرائیکی وسیب دی عظمت تے امارات دا ندازہ تھیندے ۔ سرائیکی وسیب وچ حملہ آوریں دی لُٹ مار دے بعد لوک سونے دے تاریں نال بݨیئے ہوئے کھسے تاں نی پا سڳدے البتہ طلے آلا کھسے ضرور پیندے پیندن ۔ جنہاندی قیمت پنج سو توں گھن تے پنج ہزار تھی سڳدی اے ۔ سرائیکی وسیب وچ منجھلے دے لُنگی وی پاتی ویندی اے ۔ منجھ ٻدھݨ کیتے سرائیکی وسیب دی ہک سوکھڑی لانچا وی ہے ۔ جیڑھا جو ݙاڈھا سوہݨا ہوندے ۔ سرائیکی وسیب دے عظیم ثقافتی خطے جھنگ وچ لانچے کوں ہُݨ وی وݙی چاہ تے محبت نال پاتا ویندے ۔ مرداں دے نال نال جھنگ ، شور کوٹ تے چنیوٹ دے سرائیکی علاقے وچ تریمتاں وی لُنگی تے لانچا ٻدھیندن۔ سرائیکی علاقے وچ پہلے تریمتاں گھگھرا پیندیا ہن ، ہُݨ اے رواج ختم تھی ڳئے تے تریمتاں سُتھݨ پیندن ، ایویں مرد نینگر وی منجھلا یا لُنگی چھوڑ تے شلوار پاوݨ پے ڳئے ۔ا لبتہ روہی وچ تریمتاں ہُݨ وی گھگرے پیندن ۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء